Datum: 19.01.2023

**OBČINSKI SVET**

**OBČINE PREVALJE**

**ZADEVA: Odgovori na pobude in vprašanja, podana na 2. redni seji Občinskega sveta Občine Prevalje, dne 22.12.2022**

**Občinski svetnik Bogdan PUPAVAC je podal naslednjo pobudo:**

Poda pobudo, da se uredi del pešpoti med Petrolom in naslovom Breznica 33 ter Breznica 33a, kjer je izkop že narejen, in da se pot uredi tako, da se zasuje s peskom in naredi pešpot, da ne bodo stanovalci potrebovali hoditi na samem cestišču.

***ODGOVOR: Župan na seji pove, da je bil predlog že podan in da s strani izvajalcev občina odgovora še ni prejela, da je pa to v času gradnje še možno.***

***Izvedba hodnika za pešce na tem delu v projektu ni predvidena, saj je meja obdelave v bližini BS Petrol. Se bo pa občina skupaj z izvajalcem potrudila, da bo tamkajšnjim stanovalcem v okviru možnosti omogočila čim bolj varno pot ob cestišču.***

**Občinski svetnik Aleksander RISTIČ je podal naslednjo pobudo:**

Opozori, da na Stražišču dve luči, ki sta vezani na sonce, ne gorita. Pove, da je glede tega že obvestil pristojno komunalno podjetje, ki je opravilo menjave, ampak luči še vedno ne gorita.

***ODGOVOR: Občina je v okviru rednega vzdrževanja javne razsvetljave naročila zamenjavo svetilk, ki ne svetijo več in hkrati tudi redno vzdrževanje svetilk. Zaradi možnosti hitrega ukrepanja predlagamo, da se vse okvare takoj javijo občinski upravi ali na JKP Log. Pri eni izmed solarnih svetilk (pri viaduktu na cesti proti Stražišču) povzroča težavo senčna lega, ki je še posebej problematična v zimskih mesecih. Upravljavec je s problemom seznanjen in išče ustrezno rešitev.***

**Občinski svetnik Štefan PERŠAK je podal naslednjo pobudo:**

Poda pobudo, da se v okolici bencinske črpalke na Prevaljah, na levi strani ko se pripelješ iz smeri Poljana proti Prevaljah, uredijo vrtički, saj je izgled, ko se vstopi v občino izredno klavrn.

***ODGOVOR: Zemljišče ob glavni cesti ni v lasti Občine Prevalje. Občina bo navezala stike in poskušala skleniti dogovor z lastniki zemljišč s ciljem, da bi dolgoročno rešila problem neurejenega zemljišča ob glavni cesti na lokaciji pri BS Petrol.***

**Občinski svetnik Boštjan GORENŠEK je podal naslednji pobudi in vprašanje:**

Poda pobudo, da se do naslednje seje pripravi okvirna časovnica glede izgradnje plezalnega centra in Parka jezero, saj izgradnjo le-teh občani že z veseljem pričakujejo.

***ODGOVOR: Župan na seji pojasni, da mora biti izgradnja gotova do konec meseca avgusta 2023 in da bo občina pripravila terminski načrt.***

***Dela na objektu plezalnega centra potekajo skladno s predvidenim terminskim planom, dokončanje objekta je predvideno avgusta 2023.***

***Park jezero: Tudi vse aktivnosti vezane na Park jezero potekajo v skladu s predvidenim terminskim planom.***

Pove, da glede na to, da občina nima zobozdravnika koncesionarja in posledično veliko ljudi nima zobozdravnika, ga zanima, kako daleč je občina z razpisom in kdaj približno se bo to uredilo.

***ODGOVOR: Župan na seji pojasni, da je razpis že objavljen in da je odprt do 20. januarja 2023.***

**Občinska svetnica Tatjana LADINEK je podala naslednje vprašanje:**

Prosi za posredovanje odgovorov glede vlog, ki so jih kmetje posredovali na občino zaradi suše. Zanima jo, ali se že rešujejo, če je komisija že zasedala in kdaj lahko pričakujejo kakšne povratne informacije.

***ODGOVOR: Tajnik Danilo Vute na seji pove, da so bile vloge zbrane in skladno z navodili posredovane naprej na pristojno ministrstvo, ki bo vlagatelje o rezultatih tudi neposredno obvestilo neposredno brez posredništva občine.***

***Občina je dobila informativno obvestilo, da naj bi Agencija RS za kmetijske trge in razvoj podeželja do 21. decembra 2022 izdala informativne odločbe. V primeru, da oškodovanci niso prejeli odločb, se naj le-ti obrnejo direktno na Agencijo RS za kmetijske trge in razvoj podeželja na namenski poštni predal:*** [***skt-pomoci@gov.si***](mailto:skt-pomoci@gov.si) ***ali pokličejo informacijske pisarne Agencije RS za kmetijske trge in razvoj na tel. številko 01/580 77 92.***

**Občinski svetnik Bernard PAČNIK je podal naslednje pobude:**

Pove, da glede na to, da bo v kratkem sprejet nov OPN, meni, da je potrebno občane seznaniti s tem in jim dati možnost, da se vključijo v postopek priprave OPN-ja in jim pojasniti postopek, kako podati predlog za spremembo OPN-ja. Zanima ga tudi, koliko časa je še za podajo vlog za spremembo OPN-ja.

***ODGOVOR: Župan na seji pove, da je bil javni poziv za podajo predlogov že podan v lanskem letu. Če imajo občani še kakšen predlog, naj ga podajo, saj občina predloge še vedno sprejema. OPN naj bi bil po dosedanji praksi sprejet v dobrih dveh letih. Poleg ostalih soglasjedajalcev v proces sprejemanja vključena tudi Ministrstvo za kmetijsko in Ministrstvo za okolje in prostor, zato natančnejše časovnice ni mogoče opredeliti. Pove, da bo občina naredila vse, kar bo v njeni moči, da bo pohitrila proces sprejemanja OPN. Župan pojasni postopek glede spreminjanja statusa zemljišč in izravnalne bilance zazidljivih in kmetijskih zemljišč.***

***Vloge občanov so se uradno zbirale do konca maja 2022. V januarju 2023 bo pripravljeno izhodiščno poročilo, ki bo podlaga za pripravo javnega naročila za izbiro izvajalca spremembe OPN. Občani lahko do izbire izvajalca še vedno podajo vloge.***

***Javno naročilo bo objavljeno predvidoma v mesecu februarju 2023. Ko bo izbran izvajalec, mu bodo posredovane vse prispele vloge, ki jih bo obravnaval in pripravil predlog spremembe OPN. Dokument bo nato posredovan pristojnim mnenjedajalcem. Ko bo oblikovan predlog, bo le-ta javno objavljen oziroma razgrnjen, občani pa bodo imeli še vedno možnost podaje pripomb oziroma predlogov do zaključka razgrnitve.***

Zanima ga tudi, kako je s cesto skozi Prevalje, saj opaža, da skozi center Prevalje, je cesta kar napredovala, medtem, ko se pri Petrolu, delo nikamor ne premakne. Kakšni so načrti del na cesti, ali bodo čez zimo počakali z deli?

***ODGOVOR: Župan na seji pojasni, da je do 10. januarja predvideno, da se dela ne opravljajo. Pove, da bodo naprej dela normalno tekla, ampak da izvajalec ne bo odpiral kakšnih daljših razmerij, da v kolikor pride do poslabšanja vremena, da se lahko sprosti promet. Zahteva občine je bila, da je promet dvosmeren in brez semaforjev, razen kjer je izjemoma nujno potrebno. Pri Petrolu pove, da je problem večji, saj na nepremičninah poteka daljinski vodovod in plin ter temperature niso ugodne za spajanje in priklapljanje iz obstoječega na nov vodovod in plin. Ko bodo temperature ustrezne, se bo s postopki ponovno pričelo. Po neuradnih informacijah naj bi investitor (DRSI) z izvajalcem del sklenil aneks, s katerim naj bi se rok zaključka del podaljšal do 30.4.2023.***

**Občinski svetnik David KAVTIČNIK je podal naslednje pobude:**

Pove, da sedaj, ko je cesta skozi center Prevalj po večini končana, predlaga, da se cesta Ob Meži ponovno spremeni v enosmerni promet.

***ODGOVOR: Župan na seji pove, da se v tej smeri že izvajajo aktivnosti, da se bo cesta Ob Meži ponovno vzpostavila le za dostop peščev, kolesarjev in dostop do hiš/stanovanjskih objektov. Prometni režim, ki je veljal pred pričetkom obnove glavne ceste, bo na cesti Ob Meži vzpostavljen takoj, ko se bodo na glavni cesti skozi Prevalje zaključila glavna gradbena dela.***

Nadalje pove, da je pločnik ob glavni cesti nevaren in je potrebno ob morebitni zmrzali biti posebej previden.

***ODGOVOR: Pločnik ob glavni cesti vzdržuje koncesionar, ki smo ga še posebej opozorili na vzdrževanje pločnika in posledično tudi na varnost pešcev, še posebej šolarjev in starejših oseb.***

Pove še, da leži na Holmcu zraven restavracije Etno, kup odpadkov. Prosi, da se pristojne službe obrnejo na podjetje Kocerod in uredijo odvoz odpadkov.

***ODGOVOR: Podjetju Kocerod d.o.o. je bilo posredovano obvestilo.***

**Občinski svetnik Ivan BACKOVIĆ je podal naslednje vprašanje:**

Ivan Backović pove, da je bilo na izredni seji v mesecu septembru 2022 povedano, da bodo do 31.12.2022 dela končana in ga zanima, ali je bil s strani izvajalca posredovan dopis/obvestilo, zakaj temu ni tako, da bi se o tem seznanilo tudi občane. Ali so izvajalci sporočili časovni okvir glede nadaljevanja del. Poda še vprašanje glede OPN-ja. Pove, da ima občina Prevalje zelo malo možnosti gradnje in da je potrebno gledati dolgoročno, kje bi bilo možno izgraditi novo naselje.

***ODGOVOR: Župan na seji pove, da okvirni terminski plan za dokončanje del še ni usklajen z Direkcijo RS za ceste. Predvideva se, da bo zadeva zaključena v spomladanskih mesecih.***

***Glede OPNja - predlog spremembe bo temeljil na tem, da bi se zagotovilo čim več stavbnih zemljišč, ki bi omogočala gradnjo. Ko bo oblikovan predlog, bo le-ta javno objavljen oziroma razgrnjen in bodo imeli občani še vedno možnost podaje pripomb oziroma predlogov.***

Tajnik občine:

Danilo Vute, univ. dipl. politolog